Puolustaja pettyi erotuomarin päätökseen.

Ruotsalainen alasarjajalkapalloilija ajettiin viikonloppuna ulos kentältä erikoisesta syystä.

Aftonbladet raportoi, että ruotsalainen puolustaja Adam Lindin Ljungkvist joutui poistumaan kentältä Pershagen SK:n ja Järna SK:n välisessä 7. divisioonan ottelussa. Erotuomari näytti miehelle punaista korttia tämän pieraistua äänekkäästi. Virallinen syy ulosajoon oli urheiluhengen vastainen käytös.

– Se oli todella outo punainen, en uskonut asiaa ensin. Vatsani oli sekaisin, ja ottelun viimeisellä minuutilla päästin pierun. Erotuomari nosti keltaisen ja sitten punaisen kortin. Se oli toinen keltainen korttini, mutta en muista ensimmäistä ollenkaan, 25-vuotias Ljungvist kommentoi.

– Olin aika vihainen erotuomarille, enkä uskonut tapahtunutta todeksi. Ehkä hän luuli, että pieraisin kohti vastustajaa provosoimismielessä, mutta pierulla provosointi olisi aika hullua. Se oli täysin viaton pieru.

Ljungvistin mukaan Järnan pelaajat olivat kuulleet pierun selvästi.

– Aina ei voi tietää, tuleeko sieltä iso vai pieni. Luulet, että se on pieni, mutta onkin iso, Ljungvist pohti.

Pershagen SK hävisi ottelun lukemin 2–5, ja samat lukemat olivat taulussa jo ennen Ljungvistin ulosajoa. Silti hän oli hyvin pettynyt päätökseen.

– Minusta se oli huono tuomio. Voin vain nauraa tälle. Tämän täytyy olla ennennäkemätöntä; en ole koskaan kuullut kenestäkään, joka olisi ajettu ulos pierun vuoksi.

Ljungvist ei ole saanut negatiivista palautetta toiminnastaan.

– Kaikki ovat vain nauraneet. Jokainen pieraisee joskus, hän ilmoitti.